钦定古今图书集成/明伦汇编/官常典/第618卷 > 宋伯华
## 钦定古今图书集成/明伦汇编/官常典/第618卷 > 宋伯华

按《青州府志》：“伯华，益都人，延年子。隆庆戊辰进士，授
宿迁令。县大水，民多溺死，其不死者，上树杪以待命。
公急出赎锾薪俸，驾小舟，漂泊风浪中，就民所止分
给而慰劳之。寻请于上，发仓蠲租，民忘其灾。治成，由
兵部历升淮安府知府。政持大体，务以仁厚得百姓
心。时吏道深刻，公独宽大为理，故与上官意多龃龉。”
坐以乘传入觐，论夺秩。家居者数年，事白，起官。历任
开封府知府，卒于官。汴民哭之，为之罢市。公为人宽
厚简重，家人未尝见其忿怒色。两守大郡，家无所积，
衣无重采，食无兼味。居乡未尝尺书干有司。齐、鲁间
语质行者，辄以公父子为称首云。子绳武，指挥使。孙
镇，庠生。